作者：刘辰翁
词牌/韵律：金缕曲・贺新郎

paragraphs: 我误留公住。
看人间、犹是重阳，满城风雨。
父老堂阴携孺子，记得元宵歌舞。
但稽首、乌乌无语。
我有桓筝千年恨，为谢公、目送还云抚。
公不乐，尚何苦。
吾侬心事凭谁诉。
有谁知、闭户穷愁，欲从之去。
闻道明朝生申也，满酌一杯螺浦。
又知复、明年何处。
天若有情西江者，便使君、骢马来当路。
香瓣起，胜金缕。